
ACORD 121/2007 DE 2 DE MAIG DEL PLE DEL CONSELL DE L’AUDIOVISUAL DE CATALUNYA

Expedient núm. 9/2007-S 25 TV (Gibson Time, SL) Obertura Període Informació Prèvia
1. L’Àrea de continguts d’aquest Consell ha realitat un informe que te per objecte avaluar els programes emesos per 25TV en horari de 22.00 a 6.00 hores i, en concret, si apareixen continguts pornogràfics en el programa Eros 25.

L’informe determina que «El programa Eros 25 és un contenidor de fragments audiovisuals eròtics i pornogràfics de ficció, de publicitat (bàsicament) de línies eròtiques i d’un xat de “contactes”, emès, pel que fa als dies analitzats, entre les 0.18 i les 5.54 h del 6/10/2006 i entre les 23.59 i les 5.54 h del 7/10/2006. 

El programa s’estructura, formalment, en 5 àrees o finestres diferenciades amb continguts diferents:

1. Part esquerra: publicitat de línies eròtiques amb imatges fixes 

2. Part superior dreta: rodet amb text

3. Part central dreta: imatges en moviment de contingut eròtic i pornogràfic

4. Part central inferior: publicitat fixa de dues línies eròtiques

5. Part inferior: sobreimpressió d’un xat de contactes

El contingut de l’àrea 3 són càpsules de ficció amb continguts eròtics i pornogràfics, que mostren homes i dones realitzant diferents actes sexuals, sense cap element argumental que les relacioni. La càmera no mostra primers plans dels genitals masculins ni femenins».

2. L’apartat 3 de l’article 81 de la Llei 22/2005, de 29 de desembre, de la Comunicació Audiovisual de Catalunya (en endavant LCA) estableix que «Els prestadors de serveis de ràdio o televisió no poden oferir cap contingut que pugui perjudicar seriosament el desenvolupament físic, mental o moral dels menors. D’una manera particular, es prohibeix la difusió, pels dits prestadors, de continguts pornogràfics o de violència gratuïta». 

De l’informe de l’Àrea de continguts es desprèn que el programa Eros 25 és un contenidor de fragments audiovisuals eròtics i pornogràfics de ficció, de publicitat (bàsicament) de línies eròtiques i d’un xat de “contactes”.

3. La lletra c de l’article 132 LCA tipifica com a infracció molt greu “l’incompliment de qualsevol dels deures imposats d’acord amb aquesta llei amb relació a la protecció de la infància i la joventut, tant per part dels prestadors de serveis de comunicació audiovisual com dels distribuïdors de serveis de comunicació audiovisual, per a la distribució de programes de ràdio i televisió”. I la lletra a de l’apartat 1 de l’article 136 preveu que les infraccions molt greus són sancionades amb una multa de 90.001 fins a 300.000 euros i la suspensió de l’activitat per un termini màxim de tres mesos.
4. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i l’article 34.2   de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades;

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,

ACORDS

1. Obrir, de conformitat amb el que disposa l’article 34 de l’Estatut orgànic i de funcionament del Consell de l’Audiovisual de Catalunya, un període d’informació prèvia a fi de donar audiència al prestador de serveis de televisió local 25 TV, nom comercial de la societat mercantil Gibson Time, SL, com a part interessada, per tal que en el termini màxim de cinc dies hàbils, formuli, en els termes que estableix l’article 7 del Decret 278/1993 de 9 de novembre, les manifestacions que consideri oportunes sobre el contingut de caràcter pornogràfic de la programació emesa els dies 6 i 7 d’octubre de 2006 entre les 22.00 i les 6.00 hores de l’endemà. (Exp. 09-07-S).

2. Notificar aquest acord al prestador de serveis de televisió local 25 TV, nom comercial de la societat mercantil Gibson Time, SL.
Barcelona, 2 de maig de 2007
Josep M. Carbonell i Abelló


Dolors Comas d’Argemir i Cendra

President

